Raġel bi ġrieħi gravi f'argument fuq il-vapur t'Għawdex
Imtella' Awwissu 19, 2020 - Aġġornata 19 Ta' Awwissu, 2020 5:09pm Raġel ta' 56 sena mill-Mellieħa, qiegħed jingħata l-kura fl-Isptar Ġenerali t'Għawdex għal ġrieħi gravi li sofra f'argument. Ilbieraħ, għall-ħabta tas-sitta ta' filgħaxija, il-Pulizija ġiet infurmata li kien hemm argument fuq il-vapur ta' Għawdex. Minn stħarriġ preliminari li sar irriżulta li kien seħħ argument bejn ir-raġel ta' 56 sena u ieħor ta' 33 sena mill-Olanda, residenti Ħal Luqa. Minħabba li r-raġel ta' 56 sena sofra xi ġrieħi, tim mediku ġie msejjaħ fil-port tal-Imġarr u ambulanza ħaditu l-Isptar Ġenerali t'Għawdex għall-kura. Aktar tard huwa ġie ċċertifikat li qiegħed isofri minn ġrieħi gravi. Ir-raġel ta' 33 sena tressaq quddiem il-Qorti t'Għawdex quddiem il-Maġistrat tal-Għassa Brigitte Sultana. Ir-raġel ġie akkużat talli kkaġuna ġrieħi gravi fuq ir-raġel ta' 56 sena, fost oħrajn. Hu wieġeb mhux ħati tal-akkużi miġjuba kontrih u ngħata l-ħelsien mill-arrest taħt diversi kundizzjonijiet. Il-prosekuzzjoni tmexxiet mill-Ispettur Bernard Charles Spiteri.